UP Corona Updates: यूपी में पिछले 24 घंटे में कोरोना के 61 नये रोगी जबकि 86 ठीक हुए
उत्तर प्रदेश में पिछले 24 घंटे में कोरोना वायरस संक्रमण के 61 नये मामले सामने आये हैं। इसके साथ ही प्रदेश में संक्रमितों की कुल संख्या बढ़ कर 17,08,114 हो गयी है।
लखनऊ। उत्तर प्रदेश में पिछले 24 घंटे में कोरोना वायरस संक्रमण के 61 नये मामले सामने आये हैं। इसके साथ ही प्रदेश में संक्रमितों की कुल संख्या बढ़ कर 17,08,114 हो गयी है। स्वास्थ्य विभाग की ओर से जारी बुलेटिन में इसकी जानकारी दी गयी है।बुलेटिन में कहा गया है कि पांच और रोगियों की मौत के साथ ही मरने वालों का कुल आंकड़ा बढ़ कर 22,748 पर पहुंच गया है। इसके मुताबिक प्रदेश में हुई पांच मौतों में से दो बांदा में, दो लखीमपुर में तथा एक मौत बाराबंकी जिले में हुई हैं। इसमें कहा गया है कि पिछले 24 घंटे 86 रोगी संक्रमण से ठीक हुये हैं और इसके साथ ही प्रदेश में अब तक 16,84,369 रोगी ठीक हो चुके हैं।बुलेटिन में कहा गया है कि प्रदेश में उपचाराधीन मामलों की संख्या 994 है । प्रदेश के अपर मुख्य सचिव अमित मोहन प्रसाद के मुताबिक कोविड टीकाकरण का कार्य निरन्तर किया जा रहा है। प्रदेश में विगत 24 घंटों में टीकों की 7,50,034 खुराक दी गयी है और अब तक कुल 4,27,97,138 खुराक दी जा चुकी है।